Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Συμβουλίου για τις απαιτήσεις ασφαλείας και τη βεβαίωση επαγγελματικής επάρκειας των πληρωμάτων θαλάμου στην πολιτική αεροπορία»

(98/C 214/10)

Στις 11 Σεπτεμβρίου 1997 και σύμφωνα με το άρθρο 84 (2) της Συνθήκης, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Απριλίου 1998 με βάση την εισηγητική έκθεση του κ. von Schwerin.

Κατά την 354η σύνοδο ολομέλειας της 29ης και 30ής Απριλίου 1998 (συνεδρίαση της 29ης Απριλίου), η ΟΚΕ υιοθέτησε με 102 ψήφους υπέρ, 6 κατά και 6 αποχές την ακόλουθη γνωμοδότηση.

1. Εισαγωγή

1.1. Η υιοθέτηση της τρίτης δέσμης μέτρων για την πολιτική αεροπορία () από το Συμβούλιο (Υπουργών Μεταφορών) στις 23 Ιουλίου 1992 επισφραγίζει την έναρξη του τελευταίου σταδίου της διαδικασίας ελευθέρωσης στον τομέα των εναέριων μεταφορών, στο πλαίσιο της ολοκλήρωσης της εσωτερικής αγοράς.

1.2. Κατά την άποψη της Επιτροπής, η ελευθέρωση των εναέριων μεταφορών πρέπει να συνοδευτεί από συμπληρωματικά μέτρα στους τομείς της τεχνολογίας και της ασφάλειας, καθώς και όσον αφορά την κοινωνική πτυχή, προκειμένου να διασφαλισθεί ένας ενιαίος χώρος ανταγωνισμού. Κατ'αυτό τον τρόπο θα διατηρηθεί ένα υψηλό επίπεδο ασφαλείας και θα περιορισθούν οι αρνητικές, από κοινωνική άποψη, συνέπειες.

1.3. Για την επίτευξη των εν λόγω στόχων πρέπει να θεσπισθούν ενιαίοι κανόνες όσον αφορά την τεχνική ικανότητα των αερομεταφορέων, ώστε να πληρούνται οι διατάξεις του παραρτήματος 6 της σύμβασης του Σικάγου. Οι Κοινές Αεροπορικές Αρχές (Joint Aviation Authorities, JAA) εκπόνησαν τεχνικές απαιτήσεις γνωστές ως JAR-OPS, οι οποίες υιοθετήθηκαν στις 28 Μαρτίου 1995 και θα μπορούσαν να ενσωματωθούν στο κοινοτικό δίκαιο για την εναρμόνιση των σχετικών απαιτήσεων σε όλη την Κοινότητα.

Οι απαιτήσεις JAR-OPS περιλαμβάνουν μεταξύ άλλων πρότυπα εκπαίδευσης για τα πληρώματα θαλάμου. Σύμφωνα με τις απαιτήσεις αυτές, ο αερομεταφορέας οφείλει να εξασφαλίσει ότι αυτή η κατηγορία προσωπικού θα είναι σε θέση να αναλάβει ορισμένα καθήκοντα που σχετίζονται με την ασφάλεια, όπως π.χ. οι διαδικασίες έκτακτης ανάγκης σε περίπτωση ατυχήματος, εκδήλωσης πυρκαγιάς κατά την πτήση και αποπίεσης του θαλάμου, καθώς και η έκτακτη ανάγκη ιατρικής περίθαλψης επιβατών. Προβλέπεται επίσης ότι τα μέλη των πληρωμάτων θαλάμου θα πρέπει να υποβάλλονται σε ορισμένες ιατρικές εξετάσεις, προκειμένου να εξασφαλίζεται η ικανότητά τους να φέρουν σε πέρας τα καθήκοντά τους.

1.4. Το Μάρτιο 1995 πραγματοποιήθηκε μία συνεδρίαση εμπειρογνωμόνων των κρατών μελών. Οι τελευταίοι κατέληξαν στο συμπέρασμα ότι δεν υπάρχουν λόγοι ασφαλείας που να δικαιολογούν την καθιέρωση συστήματος για τη χορήγηση αδειών. Ορισμένοι εμπειρογνώμονες μάλιστα εξέφρασαν την άποψη ότι τα ενιαία πρότυπα εκπαίδευσης στον τομέα της ασφάλειας πρέπει να περιορισθούν στο ελάχιστο, δεδομένου ότι η απαιτούμενη εκπαίδευση εξαρτάται κατά μεγάλο μέρος από την αεροπορική εταιρεία και τον τύπο αεροσκάφους. Η γενική συναίνεση ήταν να διατηρηθεί η προσέγγιση ICAO/JAA, να εκπονηθούν ενιαία πρότυπα, όπως στην περίπτωση των διατάξεων JAR-OPS, και να επιτραπεί σε κάθε κράτος μέλος να καθιερώσει το δικό του σύστημα εφαρμογής.

Παράλληλα με τη συνεδρίαση των εμπειρογνωμόνων των κρατών μελών, η Επιτροπή, μέσω της Κοινής Επιτροπής Αεροπορίας, έλαβε γνώση της γνώμης των κοινωνικών εταίρων, οι οποίοι μετά από πολύωρες συζητήσεις δεν κατέληξαν σε συμφωνία. Οι οργανώσεις εργοδοτών υποστηρίζουν ρητώς την προσέγγιση ICAO/JAA αλλά θα αποδέχονταν και ενιαίες διατάξεις για την εναρμόνιση της εκπαίδευσης στον τομέα της ασφάλειας. Αντίθετα, οι συνδικαλιστικές οργανώσεις υποστηρίζουν έντονα την άποψη ότι για τη διασφάλιση υψηλού επιπέδου ασφάλειας και τη διευκόλυνση της κινητικότητας των εργαζομένων εντός της εσωτερικής αγοράς εναέριων μεταφορών είναι απαραίτητο ένα σύστημα για τη χορήγηση αδειών.

2. Κύρια σημεία του εγγράφου της Επιτροπής

2.1. Η πρόταση της Επιτροπής περιλαμβάνει απαιτήσεις στις οποίες πρέπει να ανταποκρίνονται τα πληρώματα θαλάμου όσον αφορά τα ακόλουθα θέματα:

- το κατώτερο όριο ηλικίας (18 έτη) 7

- την πραγματοποίηση τακτικών ιατρικών εξετάσεων 7

- την αρχική εκπαίδευση, την εκπαίδευση μετατροπής και τη συνεχή εκπαίδευση 7

- τον έλεγχο και τη βεβαίωση επαγγελματικής επάρκειας 7

- την αμοιβαία αναγνώριση των αδειών που εκδίδουν τα κράτη μέλη.

2.2. Με βάση τις ανωτέρω γνώμες και μετά από προσεκτική εξέταση του τελευταίου εγχειριδίου εκπαίδευσης της ICAO και των τρεχουσών πρακτικών στα κράτη μέλη και στον τομέα, η Επιτροπή κατέληξε στα συμπεράσματα που ακολουθούν τα οποία, κατά την άποψή της, επιτρέπουν μία δίκαιη και ουδέτερη αξιολόγηση της ικανότητας των πληρωμάτων θαλάμου και θα διευκολύνουν την κινητικότητα αυτής της κατηγορίας προσωπικού.

Τα ενιαία πρότυπα εκπαίδευσης στον τομέα της ασφάλειας, όπως αυτά ορίζονται στις διατάξεις JAR-OPS (επιμέρους τμήμα 0), είναι συγκρίσιμα σε μεγάλο βαθμό με τα διεθνώς συνιστώμενα πρότυπα και τις καλύτερες πρακτικές κατάρτισης της βιομηχανίας. Είναι κατάλληλα για την εξασφάλιση υψηλού επιπέδου ασφαλείας.

Ωστόσο, κατά την άποψη της Επιτροπής, οι διατάξεις JAA δεν είναι επαρκώς σαφείς όσον αφορά τους όρους που πρέπει να πληρούν οι αερομεταφορείς ή άλλοι εκπαιδευτικοί οργανισμοί ώστε να αναγνωρίζονται ως κατάλληλοι για την εκπαίδευση πληρωμάτων θαλάμου σύμφωνα με τα ανωτέρω πρότυπα. Όλο και περισσότεροι οργανισμοί παραδίδουν εμπορικής φύσεως μαθήματα σε μέλη πληρωμάτων θαλάμου τα οποία δεν προτίθενται να απασχολήσουν οι ίδιοι. Συνεπώς, η πιστοποίηση των αερομεταφορέων δεν πρέπει να αποτελεί τη μόνη βάση που θα εξασφαλίζει ότι τα πληρώματα θαλάμου λαμβάνουν την κατάλληλη εκπαίδευση σε σχέση με τα καθήκοντα που πρέπει να εκπληρώνουν από την άποψη της ασφάλειας. Επομένως, προκειμένου να διατηρηθεί ένα υψηλό επίπεδο ασφάλειας, κρίνεται απαραίτητο όπως ο εκπαιδευτικός οργανισμός, είτε πρόκειται για αερομεταφορέα είτε για άλλον, το πρόγραμμα κατάρτισης και οι διατιθέμενες εγκαταστάσεις εγκριθούν δεόντως και αναγνωρισθούν επισήμως. Οι απαιτήσεις όσον αφορά την έγκριση και την αναγνώριση θα πρέπει να αφήνονται στη διακριτική ευχέρεια των κρατών μελών.

2.3. Η Επιτροπή προτείνει τη χορήγηση μιας μορφής βεβαίωσης (αναγνώρισης), βάσει της οποίας θα επιβεβαιώνεται ότι έχει παρασχεθεί κατάλληλη εκπαίδευση και ότι έχει επιτευχθεί το απαιτούμενο επίπεδο. Ο όρος «βεβαίωση επαγγελματικής επάρκειας» επιλέχθηκε με στόχο τον προσδιορισμό μιας έννοιας που θα καλύπτει και τις τρέχουσες πρακτικές στα κράτη μέλη, είτε πρόκειται για τη χορήγηση αδείας, την πιστοποίηση της εταιρείας ή την έγκριση από μία αρχή, και θα λαμβάνει υπόψη την αρχή της αναλογικότητας.

2.4. Προκειμένου να διατηρούνται τα πρότυπα φυσικής κατάστασης, πρέπει να καθιερωθεί η υποχρέωση βάσει της οποίας τα μέλη των πληρωμάτων θαλάμου θα υποβάλλονται σε τακτικές ιατρικές εξετάσεις 7 ωστόσο, οι λεπτομέρειες των απαιτήσεων σε σχέση με την υγεία θα πρέπει να επαφίονται στις εθνικές αρχές. Συνεπώς, προτείνεται όπως οι αρχές πολιτικής αεροπορίας των κρατών μελών καθορίσουν κριτήρια βάσει των οποίων θα αποδεικνύεται και θα διατηρείται η ικανότητα των πληρωμάτων από ιατρική άποψη.

2.5. Η Επιτροπή συμπεραίνει ότι οι διατάξεις που περιλαμβάνονται στην πρόταση οδηγίας λαμβάνουν υπόψη τις διάφορες πρακτικές που εφαρμόζουν τα κράτη μέλη εδώ και καιρό και, ταυτόχρονα, επιτρέπουν την καθιέρωση ενιαίων προτύπων και απαιτήσεων.

Για τους ανωτέρω λόγους, η Επιτροπή εξάγει το συμπέρασμα ότι η πρότασή της είναι σύμφωνη με την αρχή της επικουρικότητας.

2.6. Επειδή η πρόταση οδηγίας είναι σύμφωνη ουσιαστικά με τις απαιτήσεις που θεσπίζονται βάσει των διατάξεων JAR-OPS, η Επιτροπή εκτιμά ότι τα κράτη μέλη θα μπορούν να ενσωματώσουν τις διατάξεις της στην εθνική τους νομοθεσία πριν από την 1η Απριλίου 1998.

3. Παρατηρήσεις της ΟΚΕ

3.1. Η Οικονομική και Κοινωνική Επιτροπή επικροτεί την πρωτοβουλία της Επιτροπής για τη διασφάλιση ενός ενιαίου επιπέδου ασφαλείας κατά την εκπαίδευση των πληρωμάτων θαλάμου στον τομέα της πολιτικής αεροπορίας.

Η σημερινή συζήτηση, στην οποία έδωσε έναυσμα η παρούσα πρόταση της Επιτροπής, βασίζεται σε δύο εναλλακτικές δυνατότητες όσον αφορά την εφαρμογή.

3.1.1. Από τη μία πλευρά, προτείνεται η υιοθέτηση των διατάξεων JAR-OPS, βάσει της διαδικασίας ICAO/JAA. Κατ' αυτό τον τρόπο, θα είναι δυνατό για τις εθνικές αρχές πολιτικής αεροπορίας να λαμβάνουν σημαντικές αποφάσεις αποκλειστικά, χωρίς την άμεση συμμετοχή των δημοκρατικά εκλεγμένων θεσμών. Βάσει της προσέγγισης ICAO/JAA, ορισμένα σημεία τα οποία έχουν επίσης σχέση με την ασφάλεια δεν εμβαθύνονται στο βαθμό που παρατηρείται στην πρόταση της Επιτροπής (δεύτερη εναλλακτική δυνατότητα). Για παράδειγμα, η πραγματοποίηση τακτικών ιατρικών εξετάσεων, οι έλεγχοι και η βεβαίωση της ικανότητας, καθώς και η εφαρμογή της αμοιβαίας αναγνώρισης δεν προβλέπονται. Επιπλέον, η εν λόγω προσέγγιση διατηρεί αμετάβλητη την κατάσταση που παρατηρείται σε ορισμένα κράτη μέλη όπου η εκπαίδευση των πληρωμάτων θαλάμου εναπόκειται πλήρως στην ευθύνη των αερομεταφορέων χωρίς να προβλέπεται επίσημη αναγνώριση ή πιστοποίηση.

3.1.2. Από την άλλη πλευρά, βάσει της πρότασης της Επιτροπής (δεύτερη εναλλακτική δυνατότητα), οι πολιτικοί θεσμοί συμμετέχουν στη διαδικασία με υπεύθυνο τρόπο και οι ελλείψεις - που παρουσιάζει η πρώτη δυνατότητα από την άποψη της ουσίας - όσον αφορά την ενίσχυση της ασφάλειας των επιβατών και των εργαζομένων του τομέα, ρυθμίζονται ιδίως με τρόπο που να επιτρέπει την άσκηση ελέγχου. Η ΟΚΕ υποστηρίζει ρητώς τις ρυθμίσεις που προτείνονται στα άρθρα 5, 6 και 7, από την αρχική εκπαίδευση έως τη βεβαίωση επαγγελματικής επάρκειας. Επικροτεί ακόμη την πρόταση της Επιτροπής σχετικά με την καθιέρωση ενός υψηλού επιπέδου ασφαλείας στην εσωτερική αγορά αεροπορικών μεταφορών, μέσω της επιβολής κατάλληλων κυρώσεων από τα κράτη μέλη σε περίπτωση μη τήρησης της οδηγίας.

3.2. Η οδηγία για τις απαιτήσεις ασφαλείας και τη βεβαίωση επαγγελματικής επάρκειας των πληρωμάτων θαλάμου στην πολιτική αεροπορία αποτελεί ακόμη σημαντική συμβολή στη δημιουργία ενός ενιαίου χώρου ανταγωνισμού. Βάσει των διατάξεών της, εξασφαλίζεται ότι οι αερομεταφορείς που έχουν ήδη θεσπίσει αυστηρές απαιτήσεις, στις οποίες πρέπει να ανταποκρίνονται τα πληρώματα θαλάμου, δεν θα βρεθούν σε μειονεκτική θέση από την άποψη του ανταγωνισμού. Συνεπώς, ασκείται μία θετική πίεση στους αερομεταφορείς που μέχρι σήμερα αποκόμιζαν πλεονεκτήματα σε αυτό τον τομέα, διότι περιόριζαν στο ελάχιστο τις απαιτήσεις ασφαλείας στις οποίες έπρεπε να ανταποκρίνονται τα πληρώματα θαλάμου.

3.3. Όσον αφορά το άρθρο 1 (1) με τίτλο «Πεδίο εφαρμογής», η Οικονομική και Κοινωνική Επιτροπή είναι απόλυτα πεπεισμένη ότι η Επιτροπή οφείλει να προσδιορίσει τον όρο «πληρώματα θαλάμου» με ακριβέστερο τρόπο. Σε περιπτώσεις έκτακτης ανάγκης, όλα τα μέλη του πληρώματος ενός αεροσκάφους πρέπει να είναι σε θέση να αναλάβουν καθήκοντα που σχετίζονται με την ασφάλεια, δεδομένου ότι οι επιβάτες, σε μία τέτοια περίπτωση, δεν διακρίνουν μεταξύ των ατόμων που μπορούν και εκείνων που δεν μπορούν να τους βοηθήσουν! Κατά την άποψη της ΟΚΕ, όλα τα άτομα που παρέχουν υπηρεσίες εν πτήσει είναι μέλη του πληρώματος θαλάμου. Συνεπώς, το πεδίο εφαρμογής της παρούσας οδηγίας πρέπει να επεκταθεί άνευ εξαιρέσεως στο σύνολο των μελών του πληρώματος θαλάμου ενός αεροσκάφους.

3.3.1. Η διασφάλιση δυνατοτήτων επικοινωνίας επί του αεροσκάφους είναι απαραίτητη όχι μόνο μεταξύ μελών του πληρώματος, όπως προβλέπεται στο παράρτημα Ι, υπό τον τίτλο «Αρχική εκπαίδευση», σημείο στ), αλλά και μεταξύ των επιβατών και των μελών του πληρώματος θαλάμου. Η σχετική ανάγκη απορρέει ακόμη από τα σημεία ε) «Μεταχείριση επιβατών» και ζ) «Πειθαρχία και ευθύνες». Για το λόγο αυτό, η ΟΚΕ κρίνει σκόπιμη τη γνώση μιας ξένης γλώσσας ως χρήσιμη προϋπόθεση για την παροχή βεβαίωσης ως προς την ολοκλήρωση της αρχικής εκπαίδευσης.

3.3.2. Η ΟΚΕ διερωτάται αν το κατώτερο όριο ηλικίας (άρθρο 4 παράγραφος 1 της οδηγίας) των εργαζομένων, στον τομέα των εναέριων μεταφορών, που αναλαμβάνουν καθήκοντα καθοδήγησης ή διεύθυνσης, δεν θα πρέπει να είναι 21 έτη, όπως σε άλλους τομείς μεταφορών. Κατά την άποψη της ΟΚΕ, τα μέλη του πληρώματος θαλάμου, που είναι αρμόδια για την παροχή οδηγιών και φέρουν μεγάλη ευθύνη, ιδίως σε περιπτώσεις έκτακτης ανάγκης, πρέπει να έχουν μία πραγματική αλλά και πρακτική εμπειρία στην παροχή υπηρεσιών θαλάμου.

3.4. Η ΟΚΕ υποστηρίζει το στόχο που επιδιώκει η Επιτροπή, δηλαδή, η ασφάλεια των επιβατών να είναι το επίκεντρο του ενδιαφέροντος κατά την εφαρμογή της παρούσας πρότασης οδηγίας. Συνεπώς, υποστηρίζει ρητώς τις προτάσεις που παρουσιάζει η Επιτροπή στα παραρτήματα Ι έως ΙΙΙ σχετικά με την αρχική εκπαίδευση, την εκπαίδευση μετατροπής και την εκπαίδευση στις διαφορές του αεροσκάφους, καθώς και τη συνεχή εκπαίδευση.

3.5. Η ΟΚΕ διαφωνεί με την ιδέα ότι οι διαφορές στη διαρρύθμιση των θαλάμων και στις λειτουργικές δραστηριότητες περιορίζουν την ευκταία κινητικότητα ή ότι ενδέχεται να έχουν αρνητικό αντίκτυπο όσον αφορά τις απαιτήσεις ασφαλείας.

3.5.1. Συνεπώς, η ΟΚΕ τάσσεται υπέρ της διαδικασίας σχετικά με τη βεβαίωση επαγγελματικής επάρκειας, η οποία καθίσταται υποχρεωτική δυνάμει του άρθρου 7 (3). Προϋπόθεση για την προτεινόμενη στο άρθρο 8 αμοιβαία αναγνώριση των βεβαιώσεων επαγγελματικής επάρκειας είναι ασφαλώς ότι, σε περίπτωση μεταβολής εργοδότη, η εκπαίδευση μετατροπής, η εκπαίδευση στις διαφορές αεροσκαφών και οι αντίστοιχοι έλεγχοι που απαιτούνται βάσει του άρθρου 7 θα πραγματοποιηθούν και θα αποτελέσουν αναπόσπαστο μέρος των επαγγελματικών προσόντων του εργαζόμενου.

3.5.2. Υφιστάμενες επιφυλάξεις σε σχέση με την προβλεπόμενη στο άρθρο 8 διαδικασία της αμοιβαίας αναγνώρισης μπορούν να αντιμετωπισθούν από τις ίδιες τις αεροπορικές εταιρείες. Πράγματι, σε περίπτωση που οι εργαζόμενοι εκφράσουν την επιθυμία να αλλάξουν εργοδότη, οι εν λόγω εταιρείες έχουν τη δυνατότητα, μέσω μιας αξιόπιστης διαδικασίας πρόσληψης, να επανεξετάζουν τα προσόντα τους όσον αφορά το επίπεδο εκπαίδευσης για σκοπούς ασφαλείας, τη φυσική κατάσταση και την επαγγελματική επάρκεια, με στόχο την τοποθέτηση των εργαζομένων αυτών σε ορισμένους τύπους και παραλλαγές αεροσκαφών. Η απλή κατοχή της βεβαίωσης που προβλέπεται στο άρθρο 7 (3) δεν παρέχει αυτόματα το δικαίωμα στην πρόσληψη.

3.6. Για την κατοχύρωση της νομικής ασφάλειας τόσο του προσωπικού που ήδη απασχολείται σε αεροσκάφος όσο και των μελών πληρωμάτων θαλάμου που δεν εργάζονται επί του παρόντος, η Επιτροπή οφείλει να θεσπίσει σαφείς μεταβατικές ρυθμίσεις παράλληλα με τη θέση σε ισχύ της οδηγίας. Η συνεχής εκπαίδευση που προβλέπεται στο παράρτημα ΙΙΙ και πραγματοποιείται σε ετήσια βάση αποτελεί μία δυνατότητα για την ενέργεια αυτή. Στο πλαίσιο της σχετικής εκπαίδευσης πρέπει να διεξαχθούν οι απαραίτητοι έλεγχοι και να εκδοθούν βεβαιώσεις δυνάμει του άρθρου 7 (3).

3.7. Κατ' αυτό τον τρόπο, εξασφαλίζεται ένα όσο το δυνατόν υψηλότερο επίπεδο ασφάλειας επί του αεροσκάφους. Τούτο εξυπηρετεί το συμφέρον των καταναλωτών και των αερομεταφορέων και προστατεύει ιδίως τα άτομα που εργάζονται στο αεροσκάφος, κατά την έννοια της οδηγίας 89/391/ΕΟΚ του Ιουνίου 1989 σχετικά με την καθιέρωση μέτρων με σκοπό να ενθαρρυνθεί η βελτίωση της ασφάλειας και της υγείας των εργαζομένων. Τέλος, δεν πρόκειται μόνο για την εφαρμογή των άρθρων περί ανταγωνισμού (άρθρα 84-86 της Συνθήκης ΕΚ) αλλά και για την προστασία των επιβατών και την κοινωνική πρόοδο κατά την έννοια του άρθρου 118 Α της Συνθήκης ΕΚ.

3.8. Η εφαρμογή της παρούσας οδηγίας θα αυξήσει τις διοικητικές δαπάνες στα κράτη μέλη και στις αεροπορικές εταιρείες που, μέχρι σήμερα, βρίσκονταν σε πλεονεκτική θέση από την άποψη του ανταγωνισμού διότι θέσπιζαν λιγότερο αυστηρές απαιτήσεις σχετικά με την ασφάλεια. Στα κράτη μέλη και στις αεροπορικές εταιρείες που ήδη έχουν θεσπίσει πρότυπα ασφαλείας σε εθελούσια βάση, τα οποία είναι σύμφωνα με εκείνα που προβλέπονται στην πρόταση της Επιτροπής, η αύξηση των διοικητικών δαπανών θα είναι πολύ πιο περιορισμένη. Για τους ανωτέρω λόγους, η ΟΚΕ είναι απόλυτα βέβαιη ότι το κέρδος από την άποψη της ασφάλειας έχει μεγαλύτερη σημασία για όλα τα ενδιαφερόμενα μέρη, δεδομένου ότι η ανάγκη για ασφάλεια αυξήθηκε σταθερά! Εξάλλου, η βελτίωση της ασφάλειας έχει επίσης ως αποτέλεσμα την ενίσχυση της ανταγωνιστικής θέσης της ευρωπαϊκής πολιτικής αεροπορίας σε μία παγκόσμια αγορά εναέριων μεταφορών.

3.9. Η ΟΚΕ παροτρύνει την Επιτροπή να προσαρμόσει την ημερομηνία ενσωμάτωσης της οδηγίας στο εθνικό δίκαιο στην τρέχουσα κατάσταση. Ενόψει του σταδίου στο οποίο ευρίσκεται η συζήτηση στο Συμβούλιο, η προθεσμία για την ενσωμάτωση της πρότασης οδηγίας στην εθνική νομοθεσία (1η Απριλίου 1998) δεν είναι εφικτή.

3.10. Η ΟΚΕ καλεί το Συμβούλιο να εξετάσει την πρόταση οδηγίας με ταχύ ρυθμό και να λάβει μία απόφαση που θα είναι σύμφωνη με την κατεύθυνση της τελευταίας. Η ασφάλεια στις εναέριες μεταφορές, καθώς και η ασφάλεια των επιβατών αλλά και των εργαζομένων του τομέα πρέπει να έχουν προτεραιότητα σε σχέση με ατομικά συμφέροντα.

3.11. Για τη δημιουργία και την αποδοχή μιας ενιαίας εσωτερικής αγοράς είναι απαραίτητη η συμμετοχή των νόμιμα εκλεγμένων συμβουλευτικών οργάνων. Για το λόγο αυτό και λαμβάνοντας υπόψη τις παρατηρήσεις στο σημείο 3.1, πρέπει να προτιμηθεί η πρόταση οδηγίας σε σύγκριση με τη διαδικασία JAA. Η Επιτροπή ανταποκρίθηκε στην απαίτηση αυτή.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() Κανονισμοί (ΕΟΚ) αριθ. 2407/92 και 2409/92 της 23ης Ιουλίου 1992, ΕΕ L 240 της 24.8.1992.